**ՈՒՂԵՐՁ**

Շնորհավորում եմ բոլորիդ Գիտելիքի օրվա կապակցությամբ։ Սեպտեմբերի 1-ը յուրահատուկ տոն է բոլոր կրթօջախներում ու նաև բոլոր ընտանիքներում, քանզի ամեն անգամ նորովի ենք իմաստավորում կրթության դերն ու դրա երախտավորների անգնահատելի ավանդը իրավագիտակից ու ճկուն, բազմակողմանի զարգացած ու իրավահավասար հասարակության ձևավորման գործում։

Օրն առավել հիշարժան ու գունեղ է առաջին դասարան ոտք դնող փոքրիկների համար։ Վստահ եմ, որ մեր հանրակրթական դպրոցներն անելու են ամեն ինչ մեր համայնքի աշակերտների համար լավագույն պայմաններով լավագույն կրթությունն ապահովելու համար։

Սիրելի՛ առաջին դասարանցիներ, սիրե՛ք կրթությունն ու ձեր ուսուցիչներին, վերցրեք առավելագույնն այս 12 տարիներից, քանի որ դրանք ձեր կյանքի լավագույն տարիներն են լինելու։

Սիրելի՛ մանկավարժներ, մաղթում եմ եռանդուն աշխատանքային տարի՝ լի ստեղծագործական նվաճումներով ու նոր ձեռքբերումներով, եղեք առողջ ու միշտ ժպտացեք։

Սիրելի՛ աշակերտներ, մաղթում եմ բոլորիդ ստեղծարարություն, համերաշխություն և իմաստնություն, քանի որ դպրոցը ոչ  միայն գիտելիք ստանալու, այլև մարդկային արժեքներ ձևավորելու կամ վերգտնելու յուրահատուկ դարբնոց է։ Մի՛ վախեցեք դժվարություններից, փորձե՛ք անհնարինը, գտե՛ք ձեր առաքելությունն ու քայլե՛ք միայն լուսավոր ճանապարհներով։

Թող սեպտեմբերմեկյան առաջին զանգի ղողանջների հետ խաղաղությունը վերգտնի իր տեղն այս աշխարհում, թող երկինք բաց թողնվող յուրաքանչյուր աղավնու հետ բոլորիս աղոթքները տեղ հասնեն։

**ՀԱՄԱՅՆՔԻ ՂԵԿԱՎԱՐ` ՀԱԿՈԲ ՇԱՀԳԱԼԴՅԱՆ**